I overensstemmelse med den fælles meddelelse fra EU's højtstående repræsentant for udenrigsanliggender og sikkerhedspolitik og Europa-Kommissionen, "International havforvaltning: En dagsorden for havenes fremtid", og med Rådets konklusioner om den fælles meddelelse er fremme af foranstaltninger, der støtter og styrker RFFO'ernes effektivitet og, hvor det er relevant, forbedrer deres forvaltning, et centralt element i EU's indsats i disse fora.

De regionale fiskeriforvaltningsorganisationer (RFFO'er) er internationale organisationer, der består af lande, hvoraf nogle er kyststater, regionale integrationsorganisationer, såsom EU, og fiskeriorganisationer med fiskeriinteresser i et givent område. Nogle RFFO'er forvalter fiskeriet af alle arter i et bestemt område, mens andre fokuserer på visse stærkt vandrende arter såsom tun, der bevæger sig over enorme geografiske områder. Selv om nogle af RFFO'erne udelukkende har en rådgivende funktion, har størstedelen af dem forvaltningsbeføjelser og kan fastsætte begrænsninger for fangst og fiskeriindsats, tekniske foranstaltninger og tilsynskrav.

EU's tiltrædelse af konventionen ville stemme overens med det ønske om at søge adgang til de pågældende ressourcer, som EU-medlemsstaterne og den relevante EU-flåde har givet udtryk for. Det vil også skabe et solidt grundlag for bæredygtig forvaltning og bevarelse af havets biologiske ressourcer og af det havmiljø, som forvaltes af NPFC. Dette er i overensstemmelse med artikel 28 i Europa-Parlamentets og Rådets forordning (EU) nr. 1380/2013 om den fælles fiskeripolitik og med Rådets konklusioner af 19. marts 2012 om Kommissionens meddelelse om den fælles fiskeripolitiks eksterne dimension.

Efter anmodning fra EU's medlemsstater og en række EU-fiskeriaktører foreslår Kommissionen, at EU tiltræder konventionen om bevarelse og forvaltning af højsøfiskeressourcer i det nordlige Stillehav (herefter benævnt "konventionen") som medlem af Fiskerikommissionen for Det Nordlige Stillehav (NPFC), det organ, som er nedsat ved konventionen med henblik på at forvalte fiskeriet i området.

Det er også sandsynligt, at der vil blive ydet frivillige bidrag til organisationens budget under budgetpost 11.06.62.03 til fremme af videnskabelig forskning. Disse anslås til omkring 200 000 EUR pr. år. Budgetpost 11.01.04.01 indeholder også bestemmelser om teknisk bistand med henblik på videnskabelig rådgivning til mødet i NPCF. Omkostningerne i forbindelse hermed anslås til 10 000 EUR.

EU's tiltrædelse af konventionen vil kræve betaling af et årligt finansielt bidrag til NPFC fra budgetpost 11.03.02 (Obligatoriske bidrag til regionale fiskeriorganisationer), der anslås til 90 000 EUR om året. Dette bidrag kan stige i henhold til EU's fremtidige fangstopgørelser for det af NPFC forvaltede område. Det nøjagtige beløb vil blive fastsat i de relevante budgetposter i forbindelse med den årlige budgetprocedure.

I udgangen af 2017 anmodede medlemsstaterne og en række individuelle fiskeriaktører Kommissionen om at indlede tiltrædelsesforhandlinger. De relevante organisationer og interessegrupper blev hørt i begyndelsen af 2018 for at sikre, at der i de fremtidige forhandlinger om EU's mulige tiltrædelse af Fiskerikommissionen for Det Nordlige Stillehav tages hensyn til deres synspunkter. De hørte parter omfatter repræsentanter for medlemsstaternes administrationer, EU's fiskeindustri og nonprofitorganisationer, samt EU-borgerne og -forbrugerne. EU's fiskeriindustri tilskyndede i forbindelse med høringerne EU-institutionerne til at træffe effektive foranstaltninger med henblik på at sikre, at EU-flåden fra den 1. juli 2018 får mulighed for at begynde at fiske i det område, der forvaltes af NPFC. De er af den opfattelse, at den sandsynligt hurtigste vej til at opnå dette er en totrinstilgang, hvor EU i første omgang bliver en samarbejdende ikke-kontraherende part med det udtrykte ønske hurtigt derefter at blive fuldgyldigt medlem af NPFC. Der blev ikke modtaget andre bemærkninger under høringerne.

I henhold til artikel 218, stk. 3 og 4 i traktaten om Den Europæiske Unions funktionsmåde fremsætter Kommissionen henstillinger til Rådet, som vedtager en afgørelse om bemyndigelse til at indlede forhandlinger. Rådet kan give forhandleren direktiver og udpege et særligt udvalg, der fører tilsyn med forhandlingerne i overensstemmelse med forhandlingsdirektiverne.

Ikke relevant.

•Forklarende dokumenter (for direktiver)

Ikke relevant.

•Nærmere redegørelse for de enkelte bestemmelser i forslaget

Ikke relevant.

Henstilling med henblik på

RÅDETS AFGØRELSE

om bemyndigelse af Kommissionen til på Den Europæiske Unions vegne at indlede forhandlinger om tiltrædelse af konventionen om bevarelse og forvaltning af højsøfiskeressourcer i det nordlige Stillehav



RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 218, stk. 3 og 4,

under henvisning til henstilling fra Europa-Kommissionen, og

ud fra følgende betragtninger:

(1)Unionen har beføjelse til at vedtage foranstaltninger til bevarelse af levende marine ressourcer inden for rammerne af den fælles fiskeripolitik og til at indgå aftaler med tredjelande og med internationale organisationer.

(2)I henhold til Rådets afgørelse 98/392/EF er Unionen kontraherende part i De Forenede Nationers havretskonvention af 10. december 1982. Nævnte konvention forpligter alle medlemmer af det internationale samfund til at samarbejde om at bevare og forvalte de levende marine ressourcer.

(3)I henhold til Rådets afgørelse 98/414/EF er Unionen kontraherende part i aftalen om gennemførelse af bestemmelserne i De Forenede Nationers havretskonvention af 10. december 1982 for så vidt angår bevarelse og forvaltning af fælles fiskebestande og stærkt vandrende fiskebestande.

(4)EU's medlemsstater og fiskeriaktører har udtrykt deres interesse i at fiske i området under konventionen om bevarelse og forvaltning af højsøfiskeressourcer i det nordlige Stillehav ("konventionen").

(5)De regionale organisationer for økonomisk integration gives også mulighed for at tiltræde konventionen, jf. bestemmelserne deri. Fiskerikommissionen for Det Nordlige Stillehav (NPFC) er et organ, der er nedsat for at udføre de opgaver, som er fastsat ved konventionen. Partnerne i konventionen deltager i beslutningsprocessen. NPFC træffer generelt afgørelser med konsensus.

(6)På de vilkår og betingelser, der er fastsat af NPFC, kan en samarbejdende ikke-kontraherende part deltage i det pågældende fiskeri, forudsat at den samarbejdende ikke-kontraherende part har givet tilsagn om at overholde NPFC's bevarelses- og forvaltningsforanstaltninger, og på baggrund af dens tidligere overholdelse deraf. De samarbejdende ikke-kontraherende parter deltager ikke i beslutningsprocessen men er forpligtede til at samarbejde fuldt ud med NPFC og til at anvende de bevarelses- og forvaltningsforanstaltninger, som NPFC træffer. De samarbejdende ikke-kontraherende parter opfordres til at yde et bidrag til NPFC-budgettet.

(7)Det er hensigtsmæssigt at sikre Unionens bevarelsesstrategi i verdenshavene og styrke dens engagement i den langsigtede bevarelse og bæredygtige udnyttelse af fiskeressourcerne på verdensplan. I overensstemmelse med den fælles meddelelse fra EU's højtstående repræsentant for udenrigsanliggender og sikkerhedspolitik og Europa-Kommissionen, "International havforvaltning: En dagsorden for havenes fremtid", og med Rådets konklusioner om den fælles meddelelse er fremme af foranstaltninger, der støtter og styrker RFFO'ernes effektivitet og, hvor det er relevant, forbedrer deres forvaltning et centralt element i EU's indsats i disse fora.

(8)Der bør indledes forhandlinger med henblik på Den Europæiske Unions tiltrædelse af konventionen. Hvis det viser sig, at det ikke er muligt for EU at tiltræde konventionen eller at gøre dette inden for en rimelig tidsfrist, er det hensigtsmæssigt at føre forhandlinger om vilkårene for EU's deltagelse som samarbejdende ikke-kontraherende part —